Variantas cun il turist

Da Leo Tuor 

In turist turitgais fa la chagia ch’el duai far il bain e star sco ils auters davos en la retscha, els hajan er stuì star en e spetgar e sche mintgin sa tegness vi d’in urden sche giessi er pli spert che tut vegniss lura spert vi da ses schnipo.
El pulit sco el è, educà sco la glieud, cun bunas manieras, sa metta davos en la retscha, che sa genna bel grat sper in lung tschabargal viador, e finalmain oradim, tschappa mintgin in tablar e prenda ils guaffens ch’el dovra, sa volva e vegn encunter las tscheras da quels che zappitschan la retscha.El vegn stuschà tschipaditschap da la fila, palandra davant las vitrinas en tempo dictà ch’unfisescha la crappa, passa plaun plaun da tuttas sorts müeslis, salatas, lains cun chaschiel e salsiz u charnpiertg u liongia naira da Medel, garnì mintga lain cun in verd cornichon sfranzlegià a mitad. Passa plunas tagliers che han si da tuttas guisas, cun surengiu mintgamai in toc folia da plastic.Arrivà entant sper ina trucla da vaider, che vesa or sc’in aquari, che cuntegna in liquid che fa bumbas, sgarguglia tut al diavel, el prenda in bitger da chartun, lascha vegnir or in suc d’oranschas per sia amia ch’è stada en il plaz a tegnair liber duas sutgas.Prenda anc per el il quintin vin alv, il magiel bain emblidà, perquai ch’il Schuob davos el fa attent da betg emblidar d’avrir la buttiglia, avra la buttiglia cun quel d’avrir che penda vi d’ina chadaina, vegn stuschà vinavant, guarda sin in cun chapitscha palissada en davos las vitrinas che fa cun il mintun: tge ch’el veglia, el di: schnipo, sco quel avant el, vegn stuschà vinavant, passa ils menus, prenda secundas pli tard il taglier cresmà sin la vitrina da quel cun chapitscha.
Sa furitgescha il turitgais enavos encunter ad el cun il tablet cun gia si da mangiar e da baiver, sdiavla, sa stauscha, el haja emblidà il ketschup.Là varghian giuador dus clavels in cotschen, in mellen. El duai far il bain e smatgar direct cun il taglier sutensi a quel cotschen.
Davairas, qua vargan giuador dus sprezis tettels sco bravas clavellas, Ed el prenda il taglier cun pommes tanschì vi dal chaupentel, smatga il taglier viaden enfin ch’i sfuira.Quai è stà avant gentar l’istorgia cun il turist da la fuira.

varianta cun pensar: 
ed el prenda il taglier cun pommes tanschì vi dal chaupentel, pensa: dà nà tes plat, ti huora affun turitgauner, e smatga il taglier viaden enfin ch’i sfuira.Quai è stà avant gentar l’istorgia cun il turist da la fuira.

varianta 3 cun sis lingias: 
ed el prenda il taglier cun pommes tanschì vi dal chaupentel, pensa: dà nà tes plat, ti huora raffun turitgauner, jau vi jau schon dar a ti ina giada avunda ketschup, e smatga il taglier viaden enfin ch’i sfuira.Bun, di tschel, el duaja chalar i saja avunda.Quai è stà avant gentar l’istorgia cun il turist da la fuira.

varianta 4 cun betg laschar dar la mustarda: 
ed el prenda il taglier cun pommes tanschì vi dal chaupentel, pensa: dà nà tes plat, ti huora raffun turitgauner, jau vi jau schon dar a ti ina giada avunda ketschup, e smatga il taglier viaden enfin ch’i sfuira. Bun, di tschel, el duaja chalar i saja avunda. El pensa, jau mettain ch’jau lasch dar la mustarda trasor in toc turistetgel, qua mangia ina giada avunda ketschup. E mustarda e mustarda verd melna splatrogna en ils pommes struclond el uss anc sutensi il tettel mellen cun gaudi, e pli ditg ch’el tegneva stuschà e pli ditg che tschel fascheva sigliots. 
Quai è stà avant gentar l’istorgia cun il turist da la fuira. 

varianta 5: 
ed el prenda il taglier cun pommes tanschì vi dal chaupentel, pensa: dà nà tes plat, ti huora raffun turitgauner, jau vi jau schon dar a ti ina giada avunda ketschup, e smatga il taglier viaden enfin ch’i sfuira. Bun, di tschel, el duaja chalar i saja avunda.El pensa, jau mettain ch’jau lasch dar la mustarda trasor in toc turistetgel, qua mangia ina giada fin si tar las ureglias ketschup, ti cotschen brischà, brassà dal sulegl da vacanzas.E mustarda splatrogna en ils pommes struclond el uss anc sutensi il tettel mellen cun gaudi, e pli ditg ch’el tegneva smatgà e pli fitg che tschel fascheva sigliots.Sa rasa la broda sur ils stäblis magics, ils pommes, sa maschaidan per part cun la sosa brin-cotschna dal ketschup, entant ch’il turist zaccuda sc’in zombie, fa zacras.Ti mo giappa, pensa el, na di betg pip e volva il taglier sur il chau giu al turi. Quai è stà avant gentar l’istorgia cun il turist da la fuira.

varianta 6 cun il cuschinier: 
ed el prenda il taglier cun pommes tanschì vi dal chaupentel, pensa: dà nà tes plat, ti huora raffun turitgauner, jau vi jau schon dar a ti ina giada avunda ketschup, e smatga il taglier viaden enfin ch’i sfuira. Bun, di tschel, el duaja chalar i saja avunda. El pensa, jau mettain ch’jau lasch dar la mustarda trasor in toc turistetgel, qua mangia ina giada fin si tar las ureglias ketschup, ti cotschen brischà, brassà dal sulegl da vacanzas. E mustarda splatrogna en ils pommes struclond el uss anc sutensi il tettel mellen cun gaudi, e pli ditg ch’el tegneva smatgà e pli fitg che tschel fascheva sigliots. Sa rasa la broda sur ils stäblis magics, ils pommes, sa maschaidan per part cun la sosa brin-cotschna dal ketschup, entant ch’il turist zaccuda sc’in zombie, fa zacras. Ti mo giappa, pensa el, na di betg pip e volva il taglier sur il chau giu al turi. Qua vegn moviment davos las vitrinas en quel cun chapitscha palissada, ha chalà da far cun il mintun tge menu ch’i veglian. Nagin di pli: schnipo, sco quel avant el. Tut che spetga. Quel cun chapitscha da cuschinier smaina in chaz snuaivel e fa sc’in tamazi. Tge ch’el pensia da trair in taglier sur il chau giu ad in giast. Quai è stà avant gentar l’istorgia cun il turist da la fuira che al aveva dà in lavachau perquai ch’el na steva betg correct en la retscha.